Eelnõu

LÄÄNE-HARJU VALLAVALITSUS

KORRALDUS

Paldiski	25.04.2023 nr 

Detailplaneeringu algatamine

Annika Schartmüller, Karin Liermann,  Pärtel Rooks  ja  Marta Rooks esitasid Lääne-Harju Vallavalitsusele detailplaneeringu algatamise taotluse (registreeritud 02.03.2023 nr 6-2/468) sooviga algatada detailplaneering Lohusalu külas Lohusalu tee 101 (katastritunnus 29501:001:0221) elamumaa katastriüksusel. Planeeringuala suurus koos lähialaga on 9779  m².

Lohusalu tee 101 katastriüksus asub Keila valla üldplaneeringu põhijoonisel 2A planeeringukohustusega alal, mille juhtotstarve on suvilakruntide maa. Lohusalu tee 101 katastriüksus piirneb põhjas 11395 Laulasmaa-Lohusalu tee (katastritunnus 29501:007:0257) transpordimaaga , idas  	Lohusalu tee 99 (katastritunnus 29501:001:0537) maatulundusmaaga, lõunas 	Lõuna-Kännu (katastritunnus 29501:001:0222) elamumaaga ja läänes 	Kiviranna tee (katastritunnus 29501:001:0513) transpordimaaga.

Lohusalu küla 101 krundist moodustab 5906 m² metsamaa, 3758 m² on õuemaa ja 98 m² muu maa. Ehitisregistri andmetel asuvad krundil kahekordne elamu (ehitisregistri kood 116006175)  ehitisealuse pindalaga 102.0 m², abihoone (ehitisregistri kood 116006176) ehitisealuse pindalaga 98.0 m², kuur (ehitisregistri kood 116006177) ehitisealuse pindalaga 62 m² ja kasvuhoone 14 m² ehitisealuse pindalaga ning rajatised olmevee käitlussüsteem ja püstitamisel elektrivarustuse liitumine. 

Maa-ameti kitsenduste kaardi andmetel asub krundil veevarustuse puurkaev (registrikood PRK0014911), mille hooldusala on 10 m. Juurdepääs krundile on Lohusalu-Laulasmaa teelt.

Planeeringu koostamise eesmärk on kaasomandi lõpetamine ja krundi jagamine kaasomanike  vahel, kruntidele hoonestusala ja ehitusõiguse määramine, juurdepääsude ja tehnorajatiste kavandamine, kergliiklustee jaoks maa reserveerimine ning haljastuse ja heakorra põhimõtete määramine.

Detailplaneering on üldplaneeringu kohane. Planeeringu ülesanded vastavalt planeerimisseaduse § 126 lõike 1 puntidele 1–9 ja 11–13, 17, 20.

Kuna tegemist on üldplaneeringu kohase detailplaneeringuga ja ehitustegevus kavandatakse püsielupaigast väljaspool ning Lääne-Harju Vallavalitsusele teadaolevast informatsioonist ei kaasne planeeringuga kavandatud tegevusega olulist keskkonnamõju, siis ei ole eelhindamine nõutud. Keskkonnatingimustega arvestamine on võimalik planeerimisseaduse § 126 lõike 1 punktide 8, 9 ja 12 kohaselt planeeringumenetluse käigus.

Planeerimisseaduse § 128 lõigete 1, 4, 5, 6, 7 ja 8, § 130 lõike 1 ja Lääne-Harju Vallavolikogu 30.01.2018 otsuse nr 7 „Ehitusseadustikus ja planeerimisseaduses sätestatud ülesannete delegeerimine” punkti 2 alusel ning arvestades detailplaneeringu algatamise taotlust

1. Algatada detailplaneering Lääne-Harju vallas Lohusalu külas Lohusalu tee 101 katastriüksusel.

2. Kinnitada detailplaneeringu lähteseisukohad (lisa).

3. Anda vallavanemale volitused detailplaneeringu koostamise halduslepingu sõlmimiseks.

4. Avaldada teade detailplaneeringu algatamisest 14 päeva jooksul Ametlikes Teadaannetes ja valla veebilehel ning 30 päeva jooksul algatamisest alates ajalehes Harju Elu ja Lääne-Harju Valla Lehes.

5. Vallavalitsuse keskkonna- ja ehitusosakonnal teavitada detailplaneeringu koostamise algatamisest planeerimisseaduse § 127 lõikes 1 ja 2 nimetatud isikuid ja asutusi.

6. Korraldus jõustub teatavakstegemisest.

7. Käesoleva korralduse peale võib esitada vaide Lääne-Harju Vallavalitsusele või  kaebuse Tallinna Halduskohtule (Pärnu mnt 7, 15082 Tallinn) 30 päeva jooksul korralduse teatavakstegemisest arvates.

(allkirjastatud digitaalselt)
Jaanus Saat	(allkirjastatud digitaalselt)
vallavanem	Anti Pärtel
	vallasekretär